CELEX: 32020Y0429(01)
Language: mt
Date: 2020-03-20 00:00:00
Title: Deċiżjoni tal-Bord Ewropew dwar ir-Riskju Sistemiku tal-20 ta’ Marzu 2020 li temenda d-Deċiżjoni BERS/2011/1 li tadotta r-Regoli tal-Proċedura tal-Bord Ewropew dwar ir-Riskju Sistemiku (BERS/2020/3) 2020/C 140/04

29.4.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 140/5
               
            
         DEĊIŻJONI TAL-BORD EWROPEW DWAR IR-RISKJU SISTEMIKU
         tal-20 ta’ Marzu 2020
         li temenda d-Deċiżjoni BERS/2011/1 li tadotta r-Regoli tal-Proċedura tal-Bord Ewropew dwar ir-Riskju Sistemiku (BERS/2020/3)
         (2020/C 140/04)
         IL-BORD ĠENERALI TAL-BORD EWROPEW DWAR IR-RISKJU SISTEMIKU,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b’mod partikolari l-Artikolu 6(4) tiegħu,
         Wara li kkunsidra r-Regolament tal-Kunsill (UE) Nru 1096/2010 tas-17 ta’ Novembru 2010 li jagħti lill-Bank Ċentrali Ewropew kompiti speċifiċi rigward il-funzjonament tal-Bord Ewropew dwar ir-Riskju Sistemiku (2),
         Billi:
         
                     (1)
                  
                  
                     Fit-18 ta’ Diċembru 2019 ġie adottat ir-Regolament (UE) 2019/2176 tal-Parlament Ewropew u tal-Kunsill (3) li emenda r-Regolament (UE) Nru 1092/2010. Jenħtieġ li ċerti emendi introdotti mir-Regolament (UE) 2019/2176 ikunu riflessi fir-Regoli ta’ Proċedura tal-Bord Ewropew dwar ir-Riskju Sistemiku (BERS) billi jiġu emendati d-dispożizzjonijiet relatati mas-sħubija tal-Bord Ġenerali tal-BERS (minn hawn ’il quddiem imsejjaħ il-“Bord Ġenerali”) u permezz tal-aġġustamenti korrispondenti fid-dispożizzjonijiet relatati mal-Kumitat ta’ Tmexxija, mal-Kumitat Tekniku Konsultattiv tal-BERS (minn hawn ’il quddiem imsejjaħ il-“Kumitat Tekniku Konsultattiv”), u mal-President u mal-Viċi-President tal-BERS.
                  
               
                     (2)
                  
                  
                     S’issa, il-Viċi-President tal-Kumitat Tekniku Konsultattiv kien jintgħażel minn fost il-membri tal-Kumitat Tekniku Konsultattiv. Jenħtieġ li l-Viċi-President jintgħażel minn fost il-membri tal-Kumitat Tekniku Konsultattiv u l-uffiċjali ta’ livell għoli tal-awtoritajiet rappreżentati fil-Bord Ġenerali sabiex tingħata flessibbiltà akbar f’dak li għandu x’jaqsam mal-għażla tal-Viċi-President.
                  
               
                     (3)
                  
                  
                     Għalhekk, jenħtieġ li d-Deċiżjoni BERS/2011/1 tal-Bord Ewropew dwar ir-Riskju Sistemiku (4), li tistabbilixxi r-regoli ta’ proċedura għall-BERS, tiġi emendata skont dan,
                  
               ADOTTA DIN ID-DEĊIŻJONI:
         
            Artikolu 1
            Emendi
            Id-Deċiżjoni BERS/2011/1 hija emendata kif ġej:
            
                        1.
                     
                     
                        L-Artikolu 3 huwa ssostitwit b’dan li ġej:
                        
                           “Artikolu 3
                           
                           Kompożizzjoni
                           
                              1.   Meta Stat Membru, li fih il-bank ċentrali nazzjonali ma jkunx awtorità nnominata skont id-Direttiva 2013/36/UE tal-Parlament Ewropew u tal-Kunsill (*1) jew ir-Regolament (UE) Nru 575/2013 tal-Parlament Ewropew u tal-Kunsill (*2), ikun innomina rappreżentant ta’ livell għoli ta’ awtorità nnominata bħala membru tal-Bord Ġenerali bi drittijiet tal-vot skont l-Artikolu 6(1)(b) tar-Regolament (UE) Nru 1092/2010, dik l-awtorità nnominata għandha tinforma lis-Segretarjat tal-BERS dwar l-isem ta’ dak ir-rappreżentant ta’ livell għoli.
                           
                           
                              2.   Il-Kummissjoni Ewropea għandha tinforma lis-Segretarjat tal-BERS dwar l-isem tar-rappreżentant tagħha għall-finijiet tal-Artikolu 6(1)(c) tar-Regolament (UE) Nru 1092/2010.
                           
                           
                              3.   L-awtoritajiet superviżorji nazzjonali, l-awtoritajiet nazzjonali inkarigati bit-tmexxija tal-politika makroprudenzjali, jew il-banek ċentrali nazzjonali, skont kif ikun applikabbli f’konformità mal-Artikolu 6(2)(a) tar-Regolament (UE) Nru 1092/2010, għandhom jinformaw lis-Segretarjat tal-BERS dwar l-ismijiet tar-rappreżentanti ta’ livell għoli rispettivi tagħhom jew, fejn applikabbli f’konformità mal-Artikolu 6(3) tar-Regolament (UE) Nru 1092/2010, ir-rappreżentant komuni nnominat bħala membru tal-Bord Ġenerali mingħajr drittijiet tal-vot.
                           
                           
                              4.   Is-Segretarjat tal-BERS għandu jżomm, jaġġorna u jippubblika lista tal-membri tal-Bord Ġenerali bi drittijiet tal-vot u ta’ dawk mingħajr drittijiet tal-vot. Din il-lista għandha ssemmi l-membri individwali u l-awtoritajiet, il-banek ċentrali nazzjonali, jew istituzzjonijiet jew kumitati oħrajn irrappreżentati minn dawk il-membri. Kwalunkwe tibdil f’din il-lista għandu jiġi nnotifikat mingħajr dewmien lis-Segretarjat tal-BERS.”;
                           
                        
                     
                  
                        2.
                     
                     
                        Fl-Artikolu 4, il-paragrafu 2 huwa ssostitwit b’dan li ġej:
                        
                           “2.   Minbarra l-membri bi drittijiet tal-vot, il-President tal-Bord Superviżorju tal-BĊE, il-President tal-Bord Uniku ta’ Riżoluzzjoni u l-President tal-Kumitat Ekonomiku u Finanzjarju, wieħed biss minn fost ir-rappreżentanti ta’ livell għoli għal kull Stat Membru ta’ awtorità superviżorja nazzjonali, ta’ awtorità nazzjonali inkarigata bit-tmexxija tal-politika makroprudenzjali, jew tal-bank ċentrali nazzjonali, kif imsemmi fl-Artikolu 6(2)(a) tar-Regolament (UE) Nru 1092/2010, għandu jpoġġi madwar il-mejda ewlenija matul it-taħditiet dwar punti li għalihom dak l-individwu jkun ġie nnominat bħala r-rappreżentant nazzjonali ta’ livell għoli; ir-rappreżentanti nazzjonali l-oħrajn ta’ livell għoli għandhom jattendu bħala osservaturi. Fl-assenza ta’ rappreżentant komuni kif imsemmi fl-Artikolu 6(3) tar-Regolament (UE) Nru 1092/2010, ir-rappreżentanti nazzjonali rispettivi ta’ livell għoli għandhom jikkomunikaw bejniethom u jinformaw lis-Segretarjat tal-BERS, tal-anqas ħamest ijiem kalendarji qabel il-laqgħa tal-Bord Ġenerali, dwar il-punti fl-aġenda tal-laqgħa tal-Bord Ġenerali li jkunu se jieħdu sehem fiha. Meta ma jintlaħaq l-ebda ftehim dwar l-implimentazzjoni tar-regola dwar ir-rotazzjoni tar-rappreżentanti rispettivi ta’ livell għoli msemmija fl-Artikolu 6(3) tar-Regolament (UE) Nru 1092/2010, il-membru nazzjonali tal-Bord Ġenerali bi drittijiet tal-vot għandu jiddeċiedi, qabel kull laqgħa, liema rappreżentant nazzjonali ta’ livell għoli għandu jpoġġi madwar il-mejda ewlenija matul it-taħditiet dwar il-punti rispettivi u għandu jinforma lir-rappreżentanti dwar dan.”;
                        
                     
                  
                        3.
                     
                     
                        L-Artikolu 5 huwa emendat skont kif ġej:
                        
                                    a)
                                 
                                 
                                    il-paragrafu 1 huwa ssostitwit b’dan li ġej:
                                    
                                                “1.
                                             
                                             
                                                Il-President tal-BERS għandu jfassal aġenda preliminari għal laqgħa ordinarja tal-Bord Ġenerali u jippreżentaha lill-Kumitat ta’ Tmexxija għall-konsultazzjoni tal-anqas tmint ijiem kalendarji qabel il-laqgħa tal-Kumitat ta’ Tmexxija flimkien mad-dokumentazzjoni relatata. Wara dan, il-President għandu jippreżenta l-aġenda provviżorja lill-membri tal-Bord Ġenerali flimkien mad-dokumentazzjoni relatata tal-anqas għaxart ijiem kalendarji qabel il-laqgħa tal-Bord Ġenerali. Meta tkun qed tiġi ppjanata l-ħidma u jkunu qed jitħejjew l-aġendi tal-laqgħat tal-Bord Ġenerali, għandhom jiġu kkunsidrati r-rekwiżiti li ġejjin:
                                                
                                                            (a)
                                                         
                                                         
                                                            jenħtieġ li, f’konformità mal-Artikolu 9(5) tar-Regolament (UE) Nru 1092/2010, il-parteċipazzjoni minn rappreżentanti ta’ livell għoli tal-awtoritajiet rilevanti minn pajjiżi terzi skont l-Artikolu 4(6) tikkonċerna biss punti ta’ rilevanza għall-Unjoni, eskluż kwalunkwe każ li fih jista’ jkun li tiġi diskussa s-sitwazzjoni tal-istituzzjonijiet finanzjarji jew tal-Istati Membri individwali;
                                                         
                                                      
                                                            (b)
                                                         
                                                         
                                                            membri li jkunu qed jieħdu sehem skont l-Artikolu 4(7) jistgħu jintalbu ma jiħdux sehem fil-laqgħat tal-Bord Ġenerali, jew f’partijiet minn dawk il-laqgħat li jkunu relatati ma’ punti speċifiċi fl-aġenda, meta jista’ jkun li tiġi diskussa s-sitwazzjoni ta’ istituzzjonijiet finanzjarji jew ta’ Stati Membri individwali tal-Unjoni.”;
                                                         
                                                      
                                          
                              
                                    b)
                                 
                                 
                                    il-paragrafu 2a huwa ssostitwit b’dan li ġej:
                                    
                                                “2a.
                                             
                                             
                                                Wara li jirċievi l-aġenda provviżorja u fi żmien tliet ijiem tax-xogħol tal-BĊE, kull membru jista’ jippreżenta talba lis-Segretarjat tal-BERS għal punt fl-aġenda li għandu jiġi diskuss mingħajr il-parteċipazzjoni tar-rappreżentanti tal-awtoritajiet minn pajjiżi terzi jew ta’ membri li jkunu qed jieħdu sehem skont l-Artikolu 4(7), meta l-membru jqis li ma jkunux issodisfati r-rekwiżiti msemmija fil-punti (a) u/jew (b) tal-paragrafu 1, skont kif ikun applikabbli. L-identità tal-membru li jagħmel it-talba għandha tibqa’ anonima.”;
                                             
                                          
                              
                                    c)
                                 
                                 
                                    il-paragrafu 4 huwa ssostitwit b’dan li ġej:
                                    
                                                “4.
                                             
                                             
                                                Il-President tal-BERS għandu jippreżenta l-abbozz tal-minuti lill-membri tal-Bord Ġenerali għall-kummenti u għall-approvazzjoni permezz ta’ proċedura bil-miktub sa mhux aktar tard minn ġimagħtejn wara l-laqgħa jew, jekk dan ma jkunx possibbli, qabel il-laqgħa li jkun imiss. Meta jiġi approvat, dan għandu jiġi ffirmat mill-Kap tas-Segretarjat tal-BERS. Ir-rappreżentanti tal-awtoritajiet rilevanti minn pajjiżi terzi u membri li jkunu qed jieħdu sehem skont l-Artikolu 4(7) jistgħu jirċievu l-abbozz tal-minuti u/jew jikkummentaw dwar l-abbozz tal-minuti li jkopri biss dawk il-punti fl-aġenda li jkunu ħadu sehem fihom.”;
                                             
                                          
                              
                                    d)
                                 
                                 
                                    il-paragrafu 5 huwa ssostitwit b’dan li ġej:
                                    
                                                “5.
                                             
                                             
                                                Il-proċeduri tal-Bord Ġenerali għandhom ikunu kunfidenzjali. Il-Bord Ġenerali jista’ jiddeċiedi li jagħti rendikont tad-deliberazzjonijiet tiegħu pubblikament, soġġett għar-rekwiżiti applikabbli dwar il-kunfidenzjalità u b’mod li ma jkunx jippermetti li jiġu identifikati l-membri individwali tal-Bord Ġenerali jew tal-awtoritajiet, tal-banek ċentrali nazzjonali, tal-istituzzjonijiet jew tal-kumitati individwali. Il-Bord Ġenerali jista’ jiddeċiedi wkoll li jorganizza konferenzi stampa wara l-laqgħat tiegħu.”;
                                             
                                          
                              
                  
                        4.
                     
                     
                        Fl-Artikolu 6, il-paragrafu 2 huwa ssostitwit b’dan li ġej:
                        
                           “2.   F’konformità mal-Artikolu 10(4) tar-Regolament (UE) Nru 1092/2010, għandu jkun meħtieġ kworum ta’ żewġ terzi tal-membri bi drittijiet tal-vot sabiex tittieħed kwalunkwe votazzjoni mill-Bord Ġenerali. Jekk il-kworum ma jintlaħaqx, il-President tal-BERS jista` jsejjaħ laqgħa straordinarja li fiha jistgħu jittieħdu deċiżjonijiet bi kworum ta’ terz, f’liema każ għandhom ikunu japplikaw id-dispożizzjonijiet tat-tieni sentenza tal-Artikolu 2(2).”;
                        
                     
                  
                        5.
                     
                     
                        L-Artikolu 7 huwa emendat skont kif ġej:
                        
                                    a)
                                 
                                 
                                    il-punt (a) huwa ssostitwit b’dan li ġej:
                                    
                                                “(a)
                                             
                                             
                                                il-korp elettorali għandu jkun magħmul mill-membri nazzjonali tal-Bord Ġenerali bi drittijiet tal-vot ad personam;”;
                                             
                                          
                              
                                    b)
                                 
                                 
                                    il-punt (b) huwa ssostitwit b’dan li ġej:
                                    
                                                “(b)
                                             
                                             
                                                il-President tal-BERS għandu jistieden lill-membri nazzjonali tal-Bord Ġenerali bi drittijiet tal-vot għal laqgħa tal-elezzjoni b’avviż mogħti tal-anqas 15-il jum kalendarju minn qabel. Il-President għandu jitlob ukoll espressjonijiet ta’ interess mingħand il-kandidati eliġibbli. Il-Kap tas-Segretarjat tal-BERS għandu jaġixxi bħala s-Segretarju tal-korp elettorali.”;
                                             
                                          
                              
                  
                        6.
                     
                     
                        L-Artikolu 8 huwa ssostitwit b’dan li ġej:
                        
                           “Artikolu 8
                           Sħubija
                           
                              1.   Il-membri nazzjonali tal-Bord Ġenerali bi drittijiet tal-vot għandhom ikunu kandidati eliġibbli għall-elezzjoni tal-erba’ membri nazzjonali tal-Kumitat ta’ Tmexxija msemmija fl-Artikolu 11(1)(c) tar-Regolament (UE) Nru 1092/2010.
                           
                           
                              2.   Filwaqt li jikkunsidra n-numru ta’ Stati Membri li jkunu Stati Membri parteċipanti kif iddefiniti fl-Artikolu 2(1) tar-Regolament (UE) Nru 1024/2013 u dawk li ma jkunux fi żmien l-elezzjoni, il-korp elettorali magħmul mill-membri nazzjonali tal-Bord Ġenerali bi drittijiet tal-vot għandu jiddetermina skont dan in-numru ta’ membri tal-Kumitat ta’ Tmexxija minn fost l-Istati Membri parteċipanti u l-Istati Membri mhux parteċipanti msemmija fl-Artikolu 11(1)(c) tar-Regolament (UE) Nru 1092/2010. Għal dan l-għan, il-korp elettorali għandu jaġġusta ’l fuq jew ’l isfel għall-eqreb numru sħiħ.
                           
                           
                              3.   Filwaqt li jikkunsidra d-deċiżjoni tal-korp elettorali msemmija aktar ’il fuq, il-President tal-BERS għandu jitlob espressjonijiet ta’ interess mingħand il-kandidati eliġibbli sa mhux aktar tard minn 15-il jum kalendarju qabel l-elezzjoni. Il-President tal-BERS għandu jippreżenta l-lista ta’ kandidati lill-korp elettorali fuq il-bażi tal-espressjonijiet ta’ interess riċevuti qabel il-ftuħ tal-laqgħa msejħa għall-elezzjoni.
                           
                           
                              4.   Il-President għandu jorganizza votazzjoni sigrieta waħda jew aktar, li r-riżultat tagħha/tagħhom għandu jkun li l-kandidati eliġibbli li jirċievu l-ogħla numru ta’ voti jiġu eletti skont il-proporzjon meħtieġ fil-paragrafu 2. F’każ ta’ parità, għandhom iseħħu votazzjonijiet suċċessivi. Meta l-membri tal-korp elettorali jivvotaw, jenħtieġ li huma jimmiraw li jiżguraw rappreżentazzjoni bbilanċjata tal-Istati Membri.
                           
                           
                              5.   Għandha tkun meħtieġa maġġoranza sempliċi tal-voti tal-membri tal-korp elettorali preżenti fil-laqgħa sabiex jiġi elett kull wieħed mill-erba’ membri nazzjonali msemmija fl-Artikolu 11(1)(c) tar-Regolament (UE) Nru 1092/2010.”;
                           
                        
                     
                  
                        7.
                     
                     
                        L-Artikolu 9 huwa emendat skont kif ġej:
                        
                                    (a)
                                 
                                 
                                    il-paragrafu 2 huwa ssostitwit b’dan li ġej:
                                    
                                                “2.
                                             
                                             
                                                Il-Kumitat ta’ Tmexxija għandu jiddeċiedi dwar id-dati tal-laqgħat tiegħu fuq proposta konġunta mill-President tiegħu mill-ewwel Viċi-President tal-BERS. Bħala regola, il-laqgħat ordinarji għandhom iseħħu fi żmien l-erba’ ġimgħat li jippreċedu l-laqgħa tal-Bord Ġenerali.”;
                                             
                                          
                              
                                    (b)
                                 
                                 
                                    il-paragrafu 4 huwa ssostitwit b’dan li ġej:
                                    
                                                “4.
                                             
                                             
                                                Il-President tal-Kumitat ta’ Tmexxija u l-ewwel Viċi-President tal-BERS jistgħu jistiednu wkoll, kull wieħed minnhom fuq inizjattiva tiegħu stess, jew fuq proposta minn membri oħra tal-Kumitat ta’ Tmexxija, lil persuni oħra sabiex jattendu l-laqgħat tal-Kumitat ta’ Tmexxija fejn xieraq, u soġġetti għall-konformità mar-rekwiżiti dwar il-kunfidenzjalità.”;
                                             
                                          
                              
                                    (c)
                                 
                                 
                                    il-paragrafu 5 huwa ssostitwit b’dan li ġej:
                                    
                                                “5.
                                             
                                             
                                                Meta membru tal-Kumitat ta’ Tmexxija ma jkunx jista’ jattendi għal laqgħa, jista’ jinħatar membru alternattiv bil-miktub. Bħala regola l-President tal-Kumitat Xjentifiku Konsultattiv għandu jinbidel minn wieħed miż-żewġ Viċi-Presidenti tal-Kumitat Xjentifiku Konsultattiv. Il-Viċi-President tal-Kumitat Tekniku Konsultattiv għandu jkun il-membru alternattiv tal-President tal-Kumitat Tekniku Konsultattiv. Il-Kap tas-Segretarjat tal-BERS għandu jiġi nnotifikat bil-miktub b’dawn it-tibdiliet fiż-żmien dovut qabel il-laqgħa tal-Kumitat ta’ Tmexxija.”;
                                             
                                          
                              
                  
                        8.
                     
                     
                        L-Artikolu 10 huwa emendat skont kif ġej:
                        
                                    (a)
                                 
                                 
                                    il-paragrafu 1 huwa ssostitwit b’dan li ġej:
                                    
                                                “1.
                                             
                                             
                                                L-aġenda għal kull laqgħa tal-Kumitat ta’ Tmexxija għandha tkun proposta b’mod konġunt mill-President u mill-ewwel Viċi-President tal-BERS u tiġi adottata fil-bidu tal-laqgħa mill-Kumitat ta’ Tmexxija. Aġenda provviżorja għandha titfassal mill-President u mill-ewwel Viċi-President tal-BERS b’mod konġunt u, fil-prinċipju, għandha tintbagħat, flimkien mad-dokumenti relatati, lill-membri tal-Kumitat ta’ Tmexxija tal-anqas għaxart ijiem kalendarji qabel il-laqgħa. Il-membri kollha tal-Kumitat ta’ Tmexxija jistgħu jipproponu punti u dokumenti lill-President u lill-ewwel Viċi-President tal-BERS għall-kunsiderazzjoni mill-Kumitat ta’ Tmexxija.”;
                                             
                                          
                              
                                    (b)
                                 
                                 
                                    il-paragrafu 2 huwa ssostitwit b’dan li ġej:
                                    
                                                “2.
                                             
                                             
                                                Il-Kumitat ta’ Tmexxija għandu jeżamina bil-quddiem punti fl-aġenda preliminari għal laqgħa tal-Bord Ġenerali flimkien mad-dokumentazzjoni rilevanti. Il-Kumitat ta’ Tmexxija għandu jiżgura l-preparazzjoni tal-inkartamenti għall-Bord Ġenerali u, fejn xieraq, għandu jipproponi għażliet jew soluzzjonijiet. Għandhom jiġu kkunsidrati r-rekwiżiti msemmija fl-Artikolu 5(1)(a) u (b), skont kif ikun applikabbli, meta tiġi ppjanata l-ħidma u jitħejjew l-aġendi tal-laqgħat tal-Bord Ġenerali. Il-Kumitat ta’ Tmexxija għandu jirrapporta fuq bażi kontinwa lill-Bord Ġenerali dwar l-iżvilupp tal-attivitajiet tal-BERS.”;
                                             
                                          
                              
                  
                        9.
                     
                     
                        L-Artikolu 13 huwa emendat skont kif ġej:
                        
                                    (a)
                                 
                                 
                                    il-paragrafu 2a huwa ssostitwit b’dan li ġej:
                                    
                                                “2a.
                                             
                                             
                                                Rappreżentant wieħed tal-banek ċentrali nazzjonali tal-Iżlanda u tan-Norveġja, u, fil-każ tal-Liechtenstein, rappreżentant tal-Ministeru tal-Finanzi, kif ukoll rappreżentant tal-awtorità superviżorja nazzjonali kompetenti ta’ kull wieħed minn dawn l-Istati Membri tal-EFTA għandhom jieħdu sehem fil-laqgħat tal-Kumitat Tekniku Konsultattiv.
                                                Il-President tal-Kumitat Tekniku Konsultattiv jista’ jistieden ukoll, fuq inizjattiva tiegħu stess jew fuq proposta minn membru ieħor wieħed jew aktar tal-Kumitat Tekniku Konsultattiv, rappreżentant ta’ livell għoli ta’ awtorità nnominata li jkun innominat f’konformità mal-Artikolu 6(1)(b) tar-Regolament (UE) Nru 1092/2010 u/jew rappreżentant ta’ livell għoli ta’ awtorità nazzjonali inkarigat bit-tmexxija tal-politika makroprudenzjali kif imsemmi fl-Artikolu 6(2)(a) ta’ dak ir-Regolament sabiex jieħu sehem fil-laqgħat tal-Kumitat Tekniku Konsultattiv, fejn xieraq, u soġġett għall-konformità mar-rekwiżiti dwar il-kunfidenzjalità.
                                                Il-President tal-Kumitat Tekniku Konsultattiv jista’ jistieden ukoll, fuq inizjattiva tiegħu stess jew fuq proposta minn membru ieħor wieħed jew aktar tal-Kumitat Tekniku Konsultattiv, rappreżentant ta’ livell għoli tal-awtoritajiet rilevanti minn pajjiżi terzi f’konformità mal-Artikolu 9(5) tar-Regolament (UE) Nru 1092/2010, sabiex jieħu sehem fil-laqgħat tal-Kumitat Tekniku Konsultattiv, fejn xieraq, u soġġett għall-konformità mar-rekwiżiti dwar il-kunfidenzjalità.”;
                                             
                                          
                              
                                    (b)
                                 
                                 
                                    il-paragrafu 5 huwa ssostitwit b’dan li ġej:
                                    
                                                “5.
                                             
                                             
                                                Il-membri tal-Kumitat Tekniku Konsultattiv għandhom jeleġġu l-Viċi-President tal-Kumitat Tekniku Konsultattiv. L-elezzjoni għandha ssir permezz ta’ votazzjoni sigrieta u b’maġġoranza sempliċi tal-voti mitfugħa. Il-membri tal-Kumitat Tekniku Konsultattiv u l-uffiċjali ta’ livell għoli tal-istituzzjonijiet membri tal-BERS għandhom ikunu kandidati eleġibbli. Ir-rappreżentant tal-Kumitat Xjentifiku Konsultattiv ma jistax jiġi elett Viċi-President tal-Kumitat Tekniku Konsultattiv. Il-mandat tal-Viċi-President tal-Kumitat Tekniku Konsultattiv għandu jkun ta’ tliet snin u għandu jkun jista’ jiġġedded.”;
                                             
                                          
                              
                                    (c)
                                 
                                 
                                    il-paragrafu 7 huwa ssostitwit b’dan li ġej:
                                    
                                                “7.
                                             
                                             
                                                Il-President tal-Kumitat Tekniku Konsultattiv għandu jipproponi aġenda tal-anqas għaxart ijiem kalendarji qabel il-laqgħa, imħejjija f’konformità mal-Artikolu 13(3) tar-Regolament (UE) Nru 1092/2010, li għandha tiġi ppreżentata lill-Kumitat Tekniku Konsultattiv għall-approvazzjoni. Dokumenti għal punti tal-aġenda għandhom ikunu disponibbli għall-membri kollha tal-Kumitat Tekniku Konsultattiv mis-Segretarjat tal-BERS. Meta tkun qed tiġi ppjanata l-ħidma u jkunu qed jitħejjew l-aġendi tal-laqgħat tal-Kumitat Tekniku Konsultattiv, għandhom jiġu kkunsidrati r-rekwiżiti li ġejjin:
                                                
                                                            (a)
                                                         
                                                         
                                                            il-parteċipazzjoni minn rappreżentanti ta’ livell għoli tal-awtoritajiet rilevanti minn pajjiżi terzi skont l-Artikolu 13(2a) għandha tikkonċerna biss il-punti ta’ rilevanza għall-Unjoni, eskluż kwalunkwe każ li fih jista’ jkun li tiġi diskussa s-sitwazzjoni ta’ istituzzjonijiet finanzjarji jew ta’ Stati Membri individwali;
                                                         
                                                      
                                                            (b)
                                                         
                                                         
                                                            ir-rappreżentanti tal-awtoritajiet rilevanti mill-Istati Membri tal-EFTA jistgħu jintalbu ma jiħdux sehem fil-laqgħat tal-Kumitat Tekniku Konsultattiv jew f’partijiet minn dawk il-laqgħat li jkunu relatati ma’ punti speċifiċi fl-aġenda, meta jista’ jkun li tiġi diskussa s-sitwazzjoni ta’ istituzzjonijiet finanzjarji jew ta’ Stati Membri individwali tal-Unjoni.
                                                         
                                                      
                                          Wara li jirċievi l-aġenda provviżorja u fi żmien tliet ijiem tax-xogħol tal-BĊE, kull rappreżentant jista’ jippreżenta talba lis-Segretarjat tal-BERS għal punt fl-aġenda li għandu jiġi diskuss mingħajr il-parteċipazzjoni ta’ dawk ir-rappreżentanti li jkunu qed jieħdu sehem skont l-Artikolu 13(2a) meta ma jkunux issodisfati r-rekwiżiti msemmija fil-punti (a) u/jew (b) tal-paragrafu 7, skont kif ikun applikabbli. L-identità tar-rappreżentant li jagħmel it-talba għandha tibqa’ anonima.”;
                                 
                              
                  
                        (d)
                     
                     
                        il-paragrafu 8 huwa ssostitwit b’dan li ġej:
                        
                                    “8.
                                 
                                 
                                    Il-Kumitat Tekniku Konsultattiv għandu jkun assistit mis-Segretarjat tal-BERS. Il-Kap tas-Segretarjat tal-BERS għandu jfassal il-minuti tal-proċeduri tal-laqgħat tal-Kumitat Tekniku Konsultattiv, li għandhom jiġu ppreżentati għall-kummenti u għall-adozzjoni sa mhux aktar tard minn ġimagħtejn wara l-laqgħa jew, jekk dan ma jkunx possibbli, qabel il-laqgħa sussegwenti.”;
                                 
                              
                  
                        10.
                     
                     
                        Fl-Artikolu 14, il-paragrafu 1 huwa ssostitwit b’dan li ġej:
                        
                           “1.   Il-Bord Ġenerali għandu jkun ikkonsultat fuq il-kandidat(i) magħżulin mill-BĊE għall-pożizzjoni ta’ Kap tas-Segretarjat tal-BERS skont l-Artikolu 3(2) tar-Regolament (UE) Nru 1096/2010. Il-Bord Ġenerali, wara proċedura miftuħa u trasparenti, għandu jivvaluta jekk il-kandidati magħżula sabiex jiddaħħlu f’lista qasira għall-kariga ta’ kap tas-Segretarjat ikollhomx il-kwalitajiet, l-imparzjalità u l-esperjenza meħtieġa sabiex jamministraw is-Segretarjat. Il-Bord Ġenerali għandu jipprovdi biżżejjed dettalji lill-Parlament Ewropew u lill-Kunsill dwar il-proċedura ta’ valutazzjoni u ta’ konsultazzjoni.”;
                        
                     
                  
                        11.
                     
                     
                        Fl-Artikolu 19, il-paragrafu 2 huwa ssostitwit b’dan li ġej:
                        
                           “2.   It-twissijiet u r-rakkomandazzjonijiet tal-BERS għandhom jiġu adottati mill-Bord Ġenerali u ffirmati mill-President tal-BERS jew mill-Kap tas-Segretarjat tal-BERS sabiex tiġi ċċertifikata l-konformità tagħhom mad-deċiżjoni tal-Bord Ġenerali.”;
                        
                     
                  
                        12.
                     
                     
                        Fl-Artikolu 25, il-paragrafu 2 huwa ssostitwit b’dan li ġej:
                        
                           “2.   Il-Bord Ġenerali, il-Kumitat ta’ Tmexxija, il-Kumitat Tekniku Konsultattiv u l-Kumitat Xjentifiku Konsultattiv jistgħu jagħmlu seduti pubbliċi jew mhux pubbliċi. Partijiet ikkonċernati bħal parteċipanti fis-suq, korpi tal-konsumatur u esperti akkademiċi li għandhom jiġu intervistati f’seduta għandhom jintgħażlu b’mod mhux diskriminatorju bl-għan li jiġu indirizzati sew sitwazzjonijiet speċifiċi.”;
                        
                     
                  
                        13.
                     
                     
                        Fl-Artikolu 27, il-paragrafu 1 huwa ssostitwit b’dan li ġej:
                        
                           “1.   L-istrumenti legali tal-BERS għandhom jiġu adottati mill-Bord Ġenerali u ffirmati mill-President tal-BERS jew mill-Kap tas-Segretarjat tal-BERS sabiex tiġi ċċertifikata l-konformità tagħhom mad-deċiżjoni tal-Bord Ġenerali.”;
                        
                     
                  
                        14.
                     
                     
                        Fl-Artikolu 28, il-paragrafu 2 huwa ssostitwit b’dan li ġej:
                        
                           “2.   Il-ftehimiet imsemmija fl-Artikoli 8(4) u 16(3) tar-Regolament (UE) Nru 1092/2010 u kwalunkwe ftehim ieħor ma’ istituzzjonijiet jew ma’ awtoritajiet oħra relatat mal-iskambju ta’ informazzjoni, inkluża informazzjoni kunfidenzjali, għandhom ikunu approvati mill-Bord Ġenerali u ffirmati mill-President tal-BERS f’ismu.”
                        
                     
                  
         
            Artikolu 2
            Dħul fis-seħħ
            Din id-Deċizjoni għandha tidħol fis-seħħ fl-24 ta’ Marzu 2020.
         
         
            Magħmul fi Frankfurt am Main, l-20 ta’ Marzu 2020.
            
               Francesco MAZZAFERRO
               
                  Kap tas-Segretarjat tal-BERS
               
               
                  f’isem il-Bord Ġenerali tal-BERS
               
            
         
         
            (1)  ĠU L 331, 15.12.2010, p. 1.
         
            (2)  ĠU L 331, 15.12.2010, p. 162.
         
            (3)  Ir-Regolament (UE) 2019/2176 tal-Parlament Ewropew u tal-Kunsill tat-18 ta’ Diċembru 2019 li jemenda r-Regolament (UE) Nru 1092/2010 dwar is-sorveljanza makroprudenzjali tal-Unjoni tas-sistema finanzjarja u li jistabbilixxi Bord Ewropew dwar ir-Riskju Sistemiku (ĠU L 334, 27.12.2019, p. 146).
         
            (4)  Id-Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011, li tadotta r-Regoli tal-Proċedura tal-Bord Ewropew dwar ir-Riskju Sistemiku (ĠU C 58, 24.2.2011, p. 4).
         
            (*1)  Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).
         
            (*2)  Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).